Dyreparken-ansatt døde trolig etter å ha blitt truffet av grilldør
– Det har skjedd en eksplosjon i grillen under oppstart. Sannsynligvis har en dør på grillen slått opp som følge av eksplosjonen og truffet forulykkede i hode og kropp. Hvorfor eksplosjonen skjedde, vil videre undersøkelser forhåpentligvis vise, sier politiførstebetjent Frode Smith ved Agder politidistrikt til VG. Det var lørdag at den slovakiske sesongarbeideren mistet livet etter at det eksploderte i en gassgrill ved et av parkens spisesteder. – Det er det verste som kan skje oss. Det har vært forferdelig å gjennomleve for alle involverte. Tankene våre går til dem som sto ham nær. Heldigvis har vi aldri hatt lignende tilfeller tidligere, sier administrerende direktør Per Arnstein Aamot i Dyreparken til VG mandag. Ytterligere to ansatte ble sendt til legevakt for sjekk, men unnslapp ulykken med mindre fysiske skader.22-åringen startet arbeidet i Dyreparken denne sommeren og arbeidet med oppstartsrutiner og betjening av grillen som eksloderte. Aamot opplyser at Dyreparken siden ulykken har konsentrert seg om å følge opp den avdødes pårørende og de andre involverte i saken. – Vi har vært i kontakt med familien via ambassaden og via hans nærmeste her. Vi prøver å ivareta dem på best mulig måte. De involverte fra parkens side er fulgt opp med krisepsykolog og et team som har fulgt dem i disse dagene, noe vi vil fortsette med så lenge det er nødvendig, sier Aamot.Ifølge politiets opplysninger hadde avdøde fått opplæring på både oppstart og bruk av grillen, sier politiførstebetjent Smith. NTB skriver at grillen nå er tatt ut av drift. – Grillen vil bli undersøkt med tanke på funksjonsfeil. Det vil også gjøres undersøkelser med tanke på opplæring og arbeidsinstruks, sier han. Dyreparken hadde ikke åpnet for gjester da ulykken skjedde, og det var derfor ikke fare for dem. Politiet fikk melding om ulykken via AMK klokken 8.55 lørdag morgen. Arbeidstilsynet er varslet om hendelsen og skal være i gang med egne undersøkelser mandag.Dagen etter dødsulykken ble parken rammet av nok en arbeidsulykke da en ansatt ble sendt til sykehus etter å ha fått strøm i seg da hun skulle løse ut passasjerer fra en karusell. – Hun ble brakt til sykehuset og var til observasjon, som er standard prosedyre når du har fått strøm i deg. Hun ble sjekket ut uten skader i går, sier Aamot. Attraksjonen der ulykken skjedde heter Dreggen, og ble tidligere kalt Storslegga. Karusellen vil ikke bli satt i drift igjen før det er klart hva ulykken søndag skyldtes, sier Aamot.
Den 22 år gamle mannen som omkom i Dyreparken i Kristiansand, døde trolig etter at han ble truffet av en dør på grillen som eksploderte, ifølge politiet.